**СОНГОГДСОН БОЛОН ТОМИЛОГДСОН ТӨРИЙН ӨНДӨР**

**АЛБАН ТУШААЛТАНД ХҮЛЭЭЛГЭХ ХАРИУЦЛАГЫН ТУХАЙ ХУУЛИЙН**

 **ТӨСЛИЙН ҮЗЭЛ БАРИМТЛАЛ**

 **Нэг. Хуулийн төсөл боловсруулах үндэслэл, шаардлага:**

Монгол Улсын Үндсэн Хуулийн Нэгдүгээр зүйлийн 2 дахь хэсэгт “Ардчилсан ёс, шударга ёс, эрх чөлөө, тэгш байдал, үндэсний эв нэгдлийг хангах, хууль дээдлэх нь төрийн үйл ажиллагааны үндсэн зарчим мөн” гэж заасан. Үндсэн хуулийн энэхүү зарчим нь төрийн албаны чиг үүрэг, үйл ажиллагааны суурь үзэл баримтлал мөн. Нийтийн эрх ашигт үйлчилдэг төрийн байгууллага, албан тушаалтан бүр үйл ажиллагаандаа энэхүү зарчмыг удирдлага болгож, зөрчсөн тохиолдолд хариуцлага хүлээдэг байх нь ардчилсан эрх зүйт төрийн чухал шинж билээ.

Монгол Улсын Их Хурлаас 1995 онд Төрийн албаны тухай хуулийг баталж 2002 онд шинэчлэн найруулан төрийн албан тушаалтанд сахилгын хариуцлага хүлээлгэх эрх зүйн үндсийг бий болгосон. Үүний зэрэгцээ хүчин төгөлдөр үйлчилж буй 70 орчим хуульд төрийн албан хаагчийг төрийн албанаас чөлөөлөх, огцруулах үндэслэлийг заасан нь төрийн албаны үндсэн зарчим зөрчигдөхөөс сэргийлж, төрийн албанд хариуцлагыг бэхжүүлэх чухал нөхцөл болсон.

Гэсэн хэдий ч төрийн эрх мэдэл хуваарилах зарчим, сонгогдсон албан тушаалтан болон төрийн өндөр албан тушаалтны эрх зүйн байдлын онцлог зэргээс хамаарч Төрийн албаны тухай хуульд заасан сахилгын хариуцлагын тогтолцоо төрийн албаны бүх хүрээнд үйлчилдэггүй, албан тушаалтныг огцруулах, чөлөөлөх зохицуулалт нь бодит байдал дээр хэрэгждэггүй явдал байсаар байна.

Энэ нь дараах хэдэн шалтгаантай.

Нэгдүгээрт, Төрийн албаны тухай хуульд заасан сахилгын хариуцлага нь бодит байдалд төрийн босоо тогтолцоонд үйлчилж байгаа бөгөөд хэвтээ тогтолцоо буюу улс төрийн албан тушаалтанд хариуцлага хүлээлгэх үндэслэл нь тодорхойгүй үлджээ.

Төрийн албаны тухай, Авилгын эсрэг, Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд албан тушаалтанд хариуцлага тооцох үндэслэлийг зааж өгсөн боловч зарим нийтлэг үндэслэл тусгагдаагүй, Төрийн албаны тухай хуульд тусгасан үндэслэл нь төрийн жинхэнэ албан хаагчаас бусад албан хаагчид хамаарахгүй байгаа юм. Иймд гэмт хэрэг үйлдсэн нь шүүхийн хүчин төгөлдөр таслан шийдвэрлэх тогтоолоор батлагдсанаас бусад тохиолдолд сонгогддог болон томилогддог төрийн өндөр албан тушаалтанд хариуцлага хүлээлгэх эрх зүйн зохицуулалт бүрхэг байна.

Хоёрдугаарт, төрийн сонгогдсон албан тушаалтныг эгүүлэн татах үндэслэл, журам зохицуулалтгүй байна. Монгол Улсын Үндсэн хууль, Монгол Улсын Ерөнхийлөгчийн тухай, Монгол Улсын Их Хурлын тухай, Монгол Улсын Үндсэн хуулийн цэцийн тухай хуульд зааснаар Монгол Улсын Ерөнхийлөгч, Монгол Улсын Их Хурлын дарга, гишүүн Монгол Улсын Үндсэн хууль зөрчсөн гэж үзвэл огцруулах, эгүүлэн татах асуудлыг Үндсэн хуулийн цэц хуралдаанаараа шийдвэрлэж, дүгнэлт гаргахаар ерөнхий байдлаар зохицуулсан нь хангалтгүй байна.

 Гуравдугаарт, хууль тогтоомжид улс төрийн хариуцлагыг зохицуулаагүй байна. Улс төрийн хариуцлага нь сонгогддог болон томилогддог төрийн өндөр албан тушаалтныг огцруулах, эгүүлэн татах, тодорхой хугацаанд дахин нэр дэвших эрхийг хязгаарлах замаар нийт хариуцлагын түвшинг өндөржүүлэхийн зэрэгцээ нөгөө талаас тухайн албан тушаалтан өөрөө хариуцлага хүлээдэг соёлыг төлөвшүүлдэг учир ардчилал хөгжсөн бусад улсад энэхүү хариуцлагын тогтолцоог төрийн албаны эрх зүйн зохицуулалтын салшгүй хэсэг болгон авч үздэг.

Иймд, сонгогдсон болон томилогдсон төрийн өндөр албан тушаалтанд хариуцлага тооцох үндэслэл, журмыг тодорхой болгож, төрийн хэвтээ түвшинд улс төрийн хариуцлагын тогтолцоог бүрдүүлэх үүднээс энэхүү хуулийн төслийг боловсрууллаа.

 **Хоёр. Хуулийн төслийн ерөнхий бүтэц, зохицуулах харилцаа, хамрах хүрээ**

Сонгогдсон болон томилогдсон төрийн өндөр албан тушаалтанд хариуцлага хүлээлгэх тухай хуулийн төсөл нь 6 бүлэг, 23 зүйлээс бүрдэнэ.

Хуулийн төслөөр Монгол Улсын Ерөнхийлөгч, Их Хурлын дарга, дэд дарга, гишүүн, Ерөнхий сайд, Засгийн газрын гишүүн, хуульд заасны дагуу Улсын Их Хурлаас томилогддог албан тушаалтан, аймаг, нийслэлийн иргэдийн Төлөөлөгчдийн Хурлын дарга, Засаг даргад сахилгын, улс төрийн, ёс суртахууны хариуцлага хүлээлгэх үндэслэл журмыг тодорхойлохыг зорив.

Сахилгын хариуцлагыг хууль тогтоомж, тангараг, ёс зүйн дүрэм зөрчсөн, албан үүргээ биелүүлээгүй, хангалтгүй биелүүлсэн албан тушаалтанд гаргасан зөрчлийн шинж байдлыг харгалзан оногдуулах бөгөөд албан тушаалтанд өөрт нь ганцаарчлан хаалттай сануулах, эсхүл нийтэд зарлаж нээлттэй сануулах хэлбэртэй байна. Түүнчлэн холбогдох бусад хуульд заасны дагуу сахилгын хариуцлага хүлээлгэх зохицуулалтыг тусгасан.

Улс төрийн хариуцлагын тухайд Үндсэн хууль, хууль, ёс зүйн дүрэм зөрчсөн албан тушаалтныг албан тушаалаас огцруулах буюу эргүүлэн татах, төрийн өндөр албан тушаал эрхлэх эрхийг 2 эсхүл 4 жилийн хугацаатайгаар хязгаарлахаар тусгав.

Мөн албан тушаалтан өөрийн санаачилгаар гэм буруугаа ухамсарлах, хариуцлагаа сайн дураар хүлээх улс төрийн соёлыг Монгол Улсад төлөвшүүлэх үүднээс ёс суртахууны хариуцлагыг хариуцлагын төрөл болгон зааж өгсөн бөгөөд хэрэв албан тушаалтан ёс суртахууны хариуцлага хүлээсэн бол улс төрийн хариуцлагаас чөлөөлөгдөхөөр заасан.

 Хуулийн хоёрдугаар бүлэгт Монгол Улсын Ерөнхийлөгчийг огцруулах үндэслэлийг тодорхой тусгаж, огцруулах эсэх асуудлыг Улсын Их Хурлын чуулганд оролцсон нийт гишүүний дийлэнх олонхийн саналаар шийдвэрлэхээр тусгав.

 Гуравдугаар бүлэгт Монгол Улсын Их Хурлын дарга, дэд даргыг огцруулах үндэслэл, хэлэлцэн шийдвэрлэх журмыг зааж, холбогдох журмын дагуу Улсын Их Хурлын чуулганд оролцсон нийт гишүүдийн олонхийн саналаар огцруулах эсэх асуудлыг хэлэлцэн шийдвэрлэхээр хуулийн төсөлд тусгасан. Түүнчлэн Улсын Их Хурлын тойргоос сонгогдсон гишүүнийг сонгогчдоос гаргасан хүсэлтийг үндэслэн Улсын Их Хурлын чуулганд оролцсон нийт гишүүдийн олонхийн саналаар шийдвэрлэхээр тусгасан.

Дөрөвдүгээр бүлэгт Ерөнхий сайд, Засгийн газрын гишүүн, Улсын Их Хурлаас томилогдсон албан тушаалтныг огцруулах үндэслэлийг өргөжүүлэн тусгаж, огцруулах эсэх асуудлыг Улсын Их Хурлын чуулганд оролцсон гишүүдийн олонхийн саналаар хэлэлцэн шийдвэрлэхээр тусгаж, холбогдох бусад харилцааг зохицуулсан. Мөн аймаг, нийслэлийн Засаг даргыг огцруулах үндэслэлийг заасан.

Тавдугаар бүлэгт аймаг, нийслэлийн иргэдийн Төлөөлөгчдийн Хурлын даргыг огцруулах үндэслэлийг зааж, огцруулах эсэх асуудлыг хуралд оролцсон нийт төлөөлөгчдийн олонхийн саналаар шийдвэрлэхээр тусгалаа.

Хуулийн төслийн зургадугаар бүлэгт иргэдээс мэдээлэл гаргах, огцруулах тухай санал гарсныг албан тушаалтанд мэдэгдэх, магадлан шалгах ажиллагаа явуулах, огцруулах асуудлыг хэлэлцэх, албан тушаалтанд хариуцлага хүлээлгэсэн болон албан тушаалтны хууль тогтоомж зөрчсөний улмаас төрд учруулсан хохирлыг нөхөн төлүүлсэн талаар тайлагнах, олон нийтэд мэдээлэх асуудлыг зохицуулсан болно.

**Гурав. Хуулийн төсөл батлагдсаны дараа үүсч болох нийгэм, эдийн засгийн үр дагавар**

Хуулийн төсөл батлагдсанаар төрийн сонгогдсон болон томилогдсон төрийн өндөр алба тушаалтныг огцруулах, эгүүлэн татах үндэслэл, журам, хүлээлгэх хариуцлагын төрөл тодорхой болж, албан тушаалтан өөрөө улс төрийн хариуцлага хүлээх соёл төлөвших нөхцөл бүрдэнэ.

Хуулийн төсөл батлагдсанаар хуулийг хэрэгжүүлэхтэй холбоотой нэмэлт зардал шаардагдахгүй.

 **Дөрөв. Хуулийн төсөл нь Монгол Улсын Үндсэн хууль болон бусад хуультай хэрхэн уялдах, уг хуулийг хэрэгжүүлэхтэй холбогдон цаашид шинээр боловсруулах буюу нэмэлт, өөрчлөлт оруулах, хүчингүй болгох хуулийн тухай**

Сонгогдсон болон томилогдсон төрийн өндөр албан тушаалтанд хүлээлгэх хариуцлагын тухай хууль нь Монгол Улсын Үндсэн хууль болон бусад холбогдох хууль, тэдгээрийн үзэл баримтлал, агуулга, зарчимтай бүрэн нийцсэн болно. Сонгогдсон болон томилогдсон төрийн өндөр албан тушаалтанд хүлээлгэх хариуцлагын тухай хуулийн төсөл батлахтай холбогдуулан Монгол Улсын Их Хурлын тухай хууль, Монгол Улсын Ерөнхийлөгчийн тухай хууль, Монгол Улсын Засгийн газрын тухай хууль, Монгол Улсын Их Хурлын чуулганы хуралдааны дэгийн тухай хууль, Монгол Улсын Засаг захиргаа, нутаг дэвсгэрийн нэгж, түүний удирдлагын тухай хууль, Төрийн тусгай хамгаалалтын тухай хууль, Прокурорын байгууллагын тухай хууль, Төрийн албаны тухай хуульд нэмэлт, өөрчлөлт оруулна.

ХУУЛЬ САНААЧЛАГЧ